Dorothea Reinhardt

Amalie Dorothea Reinhardt (født 10. juni 1867 i Kristiansand, død 22. januar 1933 i Fredensborg på Sjælland.) var en norsk forfatter og dramatiker som i vesentlig grad skrev historiske dramaer i verseform under psevdonymet Doris Rein.

Liv og virke 
Dorothea Reinhardt gikk på frøken Natalie Zahles lærerindekursus i København og tok guvernanteeksamen ved Nissens skole i Kristiania. Hun oppholdt seg flere år utenlands, og studerte ved universiteter i Cambridge og München.

Under psevdonymet Doris Rein skrev hun en rekke historiske dramaer i verseform. Hun debuterte med den historiske enakteren Monime, som ble utgitt av Bigler i Kristiania i 1893. Frem mot århundreskiftet fulgte hun opp med en rekke dramaer, som Jesabel, Statira og Kleopatra. Etter et opphold, gjenopptok hun dramadikningen med femakteren Botheira i 1907. Den ble etterfulgt av blant andre Savitri – indisk legende (1912) og Den gyldne stad (1920), som begge ble oversatt til tysk. 

Selv om hun skrev på en form som i samtiden ble betraktet som gammelmodig, tok hun opp dagsaktuelle problemstillinger som kvinners stilling og kvinners rettigheter. I Nye tider (1896) tar hun for seg kvinnens rett til å ha en selvstendig livsoppgave.

Reinhardt var i 1896 medstifter av den feministiske Diskussionsforeningen i fødebyen Kristiansand, og hun var dessuten foreningens første formann. Hun skrev flere artikler i norske tidsskrifter.

Familie 
Dorothea Reinhardt var datter av konsul Peder Ferdinand Reinhardt og Andrea Henriette Marie Bessesen. Hun forble ugift.

Bibliografi 
 1893: Monime – historisk drama i 1 akt, Hjalmar Biglers Forlag, Kristiania
 1894: Jesabel – historisk drama i 5 akter, Hjalmar Biglers Forlag, Kristiania
 1896: Nye tider – dramatisk arbeide i 1 akt, Hjalmar Biglers Forlag, Kristiania
 1897: Statira – historisk drama, Hjalmar Biglers Forlag, Kristiania
 1899: Kleopatra – historisk drama i 5 akter, Aktieforlaget, Kristiania
 1907: Botheira – dramatisk digtning i fem akter, Aschehoug, Kristiania
 1909: Saul – dramatisk arbeide i fem akter, Aschehoug, Kristiania
 1912: Savitri – indisk legende – dramatisk digtning, Aschehoug, Kristiania
 1916: Hvad er kultur – tre foredrag, Aschehoug, Kristiania
 1920: Den gyldne stad – dramatisk digtning, Aschehoug, Kristiania
 1922: Undret – dramatisk digtning, Aschehoug, Kristiania
 1926: Jeg skjænker mit digt til vaaren – dramatisk digtning, Aschehoug, Kristiania

Oversatte verker 
 1922: Savitri – Dramatische Dichtung, tysk utgave av Savitri – indisk legende – dramatisk digtning
 1927: Der Printz von Himalaya, tysk utgave av Den gyldne stad – dramatisk digtning

Referanser

Kilder 
 
 

Norske forfattere
Norske dramatikere
Norske kvinnesaksforkjempere
Personer fra Kristiansand kommune